钦定古今图书集成/明伦汇编/官常典/第173卷 > 《爵论》王粲
## 钦定古今图书集成/明伦汇编/官常典/第173卷 > 《爵论》王粲

依《律》有夺爵之法，此谓古者爵行之时，民赐爵则喜，
夺爵则惧，故可以夺赐而法也。今爵事废矣，民不知
爵者何也，夺之，民亦不惧；赐之，民亦不喜，是空设文
书而无用也。今诚循爵，则上下不失实，而功劳者劝，
得古之道，合汉之法。以货财为赏者不可供，以复除
为赏者租税损减，以爵为赏者民劝而费省，故古人
重爵也。